钦定古今图书集成/明伦汇编/官常典/第789卷 > 黄廉
## 钦定古今图书集成/明伦汇编/官常典/第789卷 > 黄廉

按《宋史》本传：“廉字夷仲，洪州分宁人。第进士，历州县。
熙宁初，或荐之王安石，安石与之言，问免役事，廉据
旧法以对甚悉。安石曰：‘是必能办新法’。白神宗，召访
时务，对曰：‘陛下意在便民，法非不良也，而吏非其人。
朝廷立法之意则一，而四方推奉纷然不同，所以法
行而民病。陛下不尽察也。河朔被水，河南、齐、晋旱，淮、
浙飞蝗，江南疫疠，陛下不尽知也’。”帝即命廉体量振
济东道。除司农丞，还报合旨，权利州路转运判官，复
丞司农，为监察御史里行。建言：“成天下之务，莫急于
人才。愿令两制近臣及转运使各得举士。”诏各荐一
人。继言：“寒远下僚，既得名闻于上，愿令中书审其能
而表用，则急才之诏，不虚行于天下矣。”又言：“比年水
旱，民蒙支贷倚阁之恩。今幸岁丰，有司悉当举催。久
饥初稔，累给并偿，是使民遇丰年而思歉岁也。请令
诸道以渐督取之。”论俞充结王中正致宰属，并言中
正任使太重。帝曰：“人才盖无类，顾驾御之何如耳。”对
曰：“虽然，臣虑渐不可长也。”河决曹村，坏田三十万顷，
民庐舍三十八万家。受诏安抚京东，发廪振饥，远不
能至者，分遣吏移给，择高地作舍以居民，流民过所
毋征算，转行者赋粮，质私牛而与之钱，养男女弃于
道者，丁壮则役其力，凡所活二十五万。相州狱起，邓
伯温、上官均论其冤，得谴去，诏廉诘之，竟不能正。未
几狱成，始悔之。加集贤校理、提点河东刑狱。辽人求
代北地，廉言：“分水画境，失中国险固，启豺狼心。”其后

剥至骨，斟酌不乏兴足矣，忍自竭根本邪？”即奏云：“师
必无功，盍有以善其后？”既大军溃归，中正嫁罪于转
饷，廉诣上党对理，坐贬秩。元祐元年，召为户部郎中。
陆思闵《茶法》为川、陕害，遣廉使蜀按察，至则奏罢其
泰甚者。且言：“前所为诚病民，若悉以予之，则边计不
集，蜀货不通，园甿将受其敝。请榷熙、秦茶勿罢，而许
东路通商；禁南茶毋入陕西，以利蜀货。定俵马岁额
为万八千匹。”朝廷可其议，使以直秘阁提举。明年，进
为左司郎中，迁起居郎、集贤殿修撰、枢密都承旨。上
官均论其往附蔡确为狱，改陕西都转运使，拜给事
中。卒，年五十九。